El congrés espanyol ha validat la iniciativa presentada per Compromís perquè la AP-7 deixi de ser de pagament al País Valencià a partir del primer de gener del 2020, quan s’extingeix la concessió. Tots els grups hi han votat a favor llevat del PSOE, que s’ha abstingut. En el text aprovat també s’insta el govern espanyol a dissenyar les connexions de la via amb els municipis per on passa, tal com han aprovat les Corts Valencianes per unanimitat.

El PSOE s’ha abstingut adduint que calia estudiar totes les vies en una situació semblant a la AP-7 per a no crear greuges comparatius. El diputat socialista Herick Campos ha dit que el seu partit havia de tenir una visió global.

La moció no insta tan sols el govern espanyol a no fer nous tràmits per a una altra pròrroga i a no aplicar cap cànon o peatge, sinó també, a partir d’ara, a bonificar el 50% de l’import del peatge als vehicles pesants i eximir del peatge els vehicles lleugers, com ja passa a Catalunya d’ençà de l’agost.

La diputada de Compromís al congrés espanyol Marta Sorlí ha celebrat l’aprovació de la moció a les xarxes socials, assenyalant que la AP-7 serà ‘una via gratuïta, pública i útil per als pobles’. I ha afegit que les necessitats valencianes s’havien avantposat a les partidistes. Finalment, Sorlí ha lamentat que el PSOE s’hagi quedat sol.